गोंयांत अशें कितें आसा जाका लागून हांव ओडीत गोंयान पावतां? दर्या...! न्हंयो...! मस्तेपणां करपाक आडकाटी नासप...! ! छा! ! ! तें सगलें फिरपाक येतल्याक... म्हाका न्ही. हांव येतां तो काण्णां चुन्नां खावपाक... भिंडाचीं सोलां व्हरपाक, तेफळांचे घोंस व्हरपाक... सुकें, खारें, गांलबो, मोरी आनी सांबाऱ्या मसालो व्हरपाक... आतां गोंयचें हें भांगर संवसारभर मेळटा... पूण तें चावरें वत, त्यो घामाच्यो गंगा-यमुना ताळवे वेल्यान झरत आंगभर जावपी... तो काजू मुट्यांचो घमघम, आंब्या ताळ्यांचे तेंगशे तेंगशेर धरिल्लो वासाळ चंवर तुमकां संवसारभर मेळटा तर? पिकिल्ल्या पणसाचो परमळ आनी ताच्या आंगार लोळपी ते म्होंवामूस... तो ताडमाड कृष्णकोराचो कृष्ण कसो आनी ते म्होंवामूस गोपी कश्यो ताका तेंकतना... हे पळोवपाक मेळत तर? हो अणभव हांगाच घेवचो पडटा... इलाज ना ताका.
 आतां अटमांचीं आनी भिंडाचीं सोलां सगल्या आंगणभर, कागदा बारदणांनी सुकतना दिसतलीं... एकाद्रो फॉरेनर रखरखत्या वतान सनबॅथ घेवन ताची गोरी चामडी टॅन करता तशीं अटमांचीं सोलां युरोपांतल्यान आयिल्लो पाकलो सुकून आफ्रिकांतलो खाप्री जाता... गोंयच्या गजालींक मीठ मसालो लायलो ना तर कितें मजा... वतान कुरकुरीत सुकिल्ल्या ह्या सोलांक मीठ मारून वर्सभर वापरतात.
 गरजे भायर पांयांक घुस्पावचो आनी नुस्त्याचें बोडूक पडटकीर कोनशाक सुस्तावचो तसो बुकल्या भशेन एक तरी बेबदो रस्त्यार दिसता... आनी कितलेंय फावटी मोजुनूय दर दिसा रस्तो मोजत वचपी तो मडक्याचो आंकडो बरोबर सांगता, वायनाचे बाटलेक लायिल्लें कॉर्क कशें. 'आवाज कितें रे? ' 'दोको मोडको आयलो' हें आयकून समजावपाक गोंयान येवपाक आनी रावपाक जाय. रेंव आनी उदक घरा फाटीं फुडें आसताच... ती काळजाचे जमनीर पावपाक गोंयच जाय.
 देवळा देवळांचे उत्सव, सुवाळे फेसबूक लायव परस आपूण थंय लायव दोळ्यांनी पळोवपाक चड उमेद... खाजीं, भजीं, जिलब्यो, आल्या कापां, उसाचो रस हें गांवगिरें खाण गोंयच्या जात्रा फेस्तानीच मेळटा. तो परमळ आनी तें वातावरण गोंयांतच... गच्ची ना, बॅश्टोच वेवसायीक आडखळ ना. देवळांतल्या घांटींनी गुंग जावपाक गोंयच जाय पडटा.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 